Nemecký pancierový vlak zničený povstalcami pri Kráľovej Lehote

Nemecký pancierový vlak zničený povstalcami pri Kráľovej Lehote bol jedným z piatich nemeckých pancierových vlakov nasadených na potlačenie Slovenského národného povstania. Zostavený zrejme v septembri 1944, 1. októbra sa presúval od Štrby, aby zasiahol do bojov pri Kráľovej Lehote, no bol znehybnený výbuchom míny a neskôr 4. októbra umlčaný povstaleckým delostrelectvom a vyhodený do povetria. Išlo o jediný nemecký pancierový vlak zničený povstalcami.

Bojové nasadenie
Tento nemecký „pancierový vlak" operoval na trati PopradKráľova Lehota. Jeho úlohou bola ochrana rekonštrukcie strategického železničného mosta nad sútokom Bieleho a Čierneho Váhu východne od Kráľovej Lehoty. Tento železničný úsek bol jediný úsek košickobohumínskej železnice, ktorý nemali Nemci po povstaleckom ústupe z Turca pod kontrolou. Od 24. septembra 1944 ho kontrolovali príslušníci obranného úseku Kosatec II. taktickej skupiny pod velením kpt. Martina Kučeru. Nemci sa tým nezmierili a už 25. septembra 1944 sa motorizované jednotky divízie Tatra s podporou troch tankov PzKpfw. IV Ausf. H a piatich obrnených transportérov pokúsili vytlačiť povstalcov od železnice, ale po strate dvoch obrnených transportérov a nákladného automobilu s pechotou museli ustúpiť. V noci z 26. na 27. september 1944 povstalci zničili železničný most na sútoku Bieleho a Čierneho Váhu, cestný most, diaľkový telefónny kábel a vybudovali protitankový zákop a prekážky na ústí Bocianskej doliny. 

Nemci následne chceli aspoň uviesť do prevádzky vyradený železničný most. Opravu mala zabezpečovať improvizovaný pancierový vlak. Jeho výstavbu podľa všetkého iniciovalo nemecké oblastné okupačné velenie v Poprade. Vlak bol postavený v krátkom čase a 30. septembra 1944 dorazil do Štrby, odkiaľ sa na druhý deň o 6. hodine rannej presúval k zničenému mostu. Nakoľko kpt. Kučera mal pohybe vlaku informácie a tak 30. septembra 1944 vyslal pod velením por. Kozu ženijné družstvo s úlohou trať približne 2 km východne od Kráľovej Lehoty podmínovať. Prvý pokus zničiť vlak dvoma 50 kg TNT náložami umiestnenými pod koľajnicami zlyhal, lebo elektrický kábel k rozbuške v noci prerušila lesná zver. Nemci odstavili vozne s protitankovým kanónom a so stavebným materiálom pri rozbitom moste a zvyšok súpravy sa vrátil do Štrby. Približne o 9:30 hod. prišiel vlak znovu. Druhá súprava sa skladala z plošinového vozňa s kanónom Pak 35/36, dvoch nákladných vozňov naložených stavebným materiálom, vozňa s tankom PzKpfw. IV Ausf D, osobného vozňa s pechotou, plošinového vozňa s ďalším 37 mm kanónom a tlačnej lokomotívy. Povstaleckým ženistom sa ale medzitým podarilo opraviť rozbušku a explóziou náloží vlak zničili. Rušeň s jedným vagónom ustúpil do Východnej. Oprava mosta bola znemožnená, no rozbité vozne zostalo strážiť asi 50 nemeckých vojakov a nepoškodený tank. Zároveň začali delostrelecké súboje medzi nemeckými kanónmi z vlaku a povstaleckým delostrelectvom, ktoré ale boli v hlbokých dolinách neúčinné. Po zotmení 4. októbra 1944 preto povstaleckí vojaci kpt. Kučeru a por. Kozu prenikli k trati a vyhodili poškodené vozne do povetria.

Technické údaje
Podľa spomienok kpt. M. Kučeru sa táto súprava skladala z plošinového vozňa naloženého štrkom, vyzbrojeného jedným protitankovým kanónom 37 mm Pak 35/36, dvoch vozňov so železnou konštrukciou, dvoch pancierových vozňov a bežnej tlačnej lokomotívy. Prvý „pancierový vozeň" bol však len bežný plošinový vagón, na ktorom sa nachádzal tank PzKpfw. IV staršej verzie Ausf. D, jeden z jedenástich tankov tohto typu, používaných od 25. septembra 1944 nemeckými okupačnými vojskami na Spiši. Tank PzKpfw. IV Ausf. D bol vyzbrojený kanónom KwK 37 a dvomi guľometmi MG 34. Druhý „pancierový vozeň" bol obyčajný osobný vagón prevážajúci pechotu.

 Referencie 

Kategória:Kráľova Lehota
Kategória:Nemecké a iné jednotky nasadené na potlačenie Slovenského národného povstania a partizánov
Kráľova Lehota
Kráľova Lehota